欣欣篇
作者：孫介
朝代：宋

paragraphs: 欣欣雪齋叟，年少本孤寒。
愁懷厄羈寓，兀坐起長嘆。
慷慨念前世，聖門真可觀。
鄒人息邪說，吏部回狂瀾。
鈍金須砥礪，曲木待繩彈。
幸哉得三男，父子聊自歡。
爛舌不令閉，濡毫無使乾。
高天揭懸象，絕嶂飛流湍。
取捨狥三益，行藏推四端。
鶯友新擇木，鵷雛初放官。
言辭凜冰雪，節操森琅玕。
神祇儻終祐，騫翥亦何難。